Surpriză pentru Simona Halep! Francezii anunță următorul turneu la care poate participa românca
Simona Halep (32 de ani) a luat parte la primul turneu după ce TAS i-a redus suspendarea pentru dopaj de la patru ani la doar nouă luni.
Românca a fost eliminată în primul tur la Miami Open, după ce a fost învinsă de Paula Badosa (80 WTA) cu scorul de 6-1, 4-6, 3-6.
Simona Halep ar putea lua parte la WTA 250 Rouen
Românca și-a numit un nou antrenor, pe ibericul Carlos Martinez, iar Halep ar putea participa în scurt timp la o nouă competiție.
Francezii de la WeLoveTennis susțin că românca ar putea lua parte la turneul de la Rouen, competiție care în acest an a crescut de la categoria WTA 125 la WTA 250.
Turneul de la Rouen se va desfășura în perioada 13 - 21 aprilie, iar prezența unor nume importante din tenisul feminin a fost deja anunțată. Printre participante se vor afla Caroline Garcia, Sloane Stephens, Karolina Pliskova sau Clara Burel.
"Intuiția noastră ne face să credem că în curând ar putea veni un anunț important pentru a sărbători prima ediție (n.r. la categoria WTA 250).
Cu siguranță, Simona Halep are profilul unei invitate speciale pentru acest tip de turneu, mai ales că românca, de când și-a încheiat suspendarea, este în căutarea meciurilor și a încrederii, iar clasarea sa nu îi permite accesul la cele mai mari turnee din circuit. Vom afla curând dacă am mirosit bine sau nu", a fost anunțul celor de la WeLoveTennis.
Carlos Martinez: "Sunt convins că Halep își va atinge toate obiectivele!"
Antrenorul iberic a mărturisit că este absolut convins că Simona Halep va reveni în vârful ierarhiei din tenisul feminin.
"Sunt de acord cu Simona că cel mai important lucru acum este să fie sănătoasă și să își recapete forma. Trebuie să lucrăm foarte bine la jocul ei, dar și la rezistență. Ulterior, peste câteva săptămâni, vom vedea care vor fi obiectivele. Cel mai important este să joace, să se pregătească bine și să își revină la un nivel bun. Odată ce va face aceste lucruri, sunt convins 100% că își va atinge toate obiectivele stabilite.
Sunt sigur că atunci când va atinge cea mai bună formă, va concura cu cele mai bune jucătoare la cele mai bune turnee. Va fi una dintre jucătoarele cu șanse mari la câștigarea unor competiții importante. Acum are nevoie de timp și trebuie să aibă răbdare, dar cu acest tip de jucătoare, când sunt foarte bune, trebuie să te aștepți la orice rezultat. Ambiția pe care Simona o are va fi foarte importantă în a-și atinge obiectivele", a mai spus antrenorul iberic.
Urmăriți SPORT.RO și pe Google News